Viron jalkapallomaajoukkueen vakiokalustoon kuuluva hyökkääjä Ats Purje palaa Kuopion Palloseuraan.

Kuopion Palloseura kertoo tehneensä pelaajasopimuksen virolaisen kärkimiehen Ats Purjeen kanssa. 31-vuotias Purje palaa Kuopioon kotimaansa pääsarjassa pelaavasta Nõmme Kaljusta.

Purjeen sopimus kattaa tulevan liigakauden 2017, ja KuPSilla on myös optio hänen pitämisekseen Kuopiossa kaudella 2018.

Purje pelasi KuPSissa kaudet 2012–2014. Hän teki kolmen vuoden aikana savolaisseuralle 19 maalia 76 liigaottelussa.

– Ensi kautta kohtaan ovat isot odotukset. KuPS on hyvä Veikkausliigajoukkue, viime vuodet eivät ole kuitenkaan olleet kovin hyviä. Me hävisimme kaksi peräkkäistä cupin finaalia ja jäimme niukasti ulos mitaleilta Veikkausliigassa. Toivon, että pystymme nyt tuomaan hyvää menestystä Kuopion asukkaille niin Veikkausliigassa kuin cupissakin, Purje sanoi KuPSin kotisivuilla.

Purje on pelannut Viron A-maajoukkueessa 60 ottelua, joissa hän on onnistunut maalinteossa kahdeksan kertaa. Veikkausliigassa Purje on pelannut KuPSin lisäksi myös Interissä. Hän edusti turkulaisseuraa kausilla 2008 ja 2009.